Predkladacia správa

Návrh zákona o inšpekcii práce a o zmene a doplnení niektorých zákonov (ďalej len „návrh zákona“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2005.

Predkladaný návrh zákona v súlade s poznatkami z aplikačnej praxe vytvára právne predpoklady na zlepšenie organizovania štátnej správy v oblasti inšpekcie práce a umožní tiež zvýšenie efektívnosti výkonu inšpekcie práce u zamestnávateľov. Navrhuje efektívnejšie rozdelenie úloh medzi jednotlivými orgánmi štátnej správy v oblasti inšpekcie práce a reaguje na novonavrhované rozdelenie úloh v oblasti bezpečnosti a ochrany zdravia pri práci medzi orgánmi štátnej správy v oblasti inšpekcie práce a oprávnenými právnickými osobami a fyzickými osobami v nadväznosti na pripravovaný návrh zákona o bezpečnosti a ochrane zdravia pri práci. 

 V súvislosti s navrhovanou právnou úpravou sa článkami novelizuje zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov    a zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. 
 
Návrh zákona  vytvorí príležitosti pre podnikateľské aktivity právnických a fyzických osôb na základe  vydávania  oprávnení a osvedčení,  ktorých predpokladom je skvalitnenie služieb pre zamestnávateľov v oblasti bezpečnosti a ochrany zdravia pri práci a tým zvýšenie ochrany bezpečnosti a zdravia zamestnancov. Štát si pritom ponecháva primeranú kontrolu nad dodržiavaním zákonom ustanovených podmienok vykonávania týchto podnikateľských aktivít.

Návrh zákona nebude mať dopad na štátny rozpočet  a na ostatné verejné rozpočty. Návrh zákona vytvára príležitosti pre podnikateľské aktivity právnických a fyzických osôb na základe vydávania oprávnení a osvedčení. Návrh zákona nemá dopad na zamestnanosť a na životné prostredie. 

Návrh zákona bol predmetom medzirezortného pripomienkového konania. Bol zaslaný prostredníctvom elektronickej pošty 15. júna 2005 predsedovi vlády Slovenskej republiky, všetkým podpredsedom vlády Slovenskej republiky, ministerstvám, ostatným ústredným orgánom štátnej správy, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky, Republikovej únii zamestnávateľov, Združeniu podnikateľov Slovenska, Ústrediu práce sociálnych vecí a rodiny, všetkým inšpektorátom práce, spolu 53 pripomienkujúcim subjektom. Pripomienky zaslalo 40 pripomienkujúcich subjektov, z toho 24 subjektov malo 63 zásadných pripomienok. Výsledky pripomienkového konania sú uvedené vo vyhodnotení pripomienkového konania.

Návrh zákona bol prerokovaný 15. augusta 2005 v Rade hospodárskeho a sociálneho partnerstva Slovenskej republiky. Na základe záverov Rady hospodárskeho a sociálneho partnerstva Slovenskej republiky, vzhľadom na rozsiahlosť pripomienok uplatnených sociálnymi partnermi k návrhu zákona, sa dňa 22. augusta 2005 uskutočnilo na Ministerstve práce, sociálnych vecí a rodiny Slovenskej republiky pracovné stretnutie sociálnych partnerov, na ktorom  uplatnené pripomienky boli prerokované a doriešené. 

Návrh zákona bol predmetom rokovania Legislatívnej rady vlády Slovenskej republiky dňa 13. septembra 2005. Pripomienky Legislatívnej rady vlády Slovenskej republiky sú zapracované do nového  znenia návrhu zákona.